Primăria Municipiului Timișoara anunţă punerea în funcţiune a patru noi aparate pentru măturarea și aspirarea trotuarelor. Aspiratoarele udă, mătură și spală, înlăturând praful, murdăria și deșeurile de mici dimensiuni de pe trotuare.
Aparatele vor fi utilizate în toate zonele din Timişoara, zilnic, conform graficelor de lucrări, anunţă Municipalitatea: "Acestea permit o curățare mai eficientă pe întreaga suprafață a trotuarelor, chiar și în zonele mai greu accesibile. De asemenea, funcția de udare contribuie la diminuarea cantității de praf."
Primăria Municipiului Timișoara anunţă că a efectuat deja o primă operațiune de spălare și curățare a carosabilului, solicitând șoferilor să parcheze alternativ, în două zile consecutiv, pe strada Macilor: "Sistemul a funcționat și astfel a fost posibilă curățarea șoselei și pe porțiunile unde sunt parcate mașinile, până la bordură. Acest sistem de parcare alternativă, în vederea operațiunilor de curățenie, va fi extins pe mai multe străzi."
Aceste operațiuni, agreate și cu Garda de Mediu, contribuie și la combaterea efectelor unor fenomene meteorologice temporare ca praful saharian, care a apărut recent în regiunea noastră, mai spun reprezentanţii Primăriei Timişoara.